Vasárnap este gond nélkül megrendezték az Igenis, miniszterelnök úr! című darab két vendégelőadását Szigetváron, a Vigadó Kulturális Központban. Ahogy arról korábban beszámoltunk, a darabot eredetileg Pécsen mutatták volna be, azonban a pécsi Kodály Központ indoklás nélkül lemondta az előadást. A Hír tévé stábja ott volt Szigetváron, és az Átrium Színház képviselője azt nyilatkozta nekik, hogy azóta sem kaptak választ a Zsolnay Örökségkezelő Nonprofit Kft.-től, és amennyiben 30 nap után sem kapnak választ, jogi útra terelik az ügyet.

Alföldi Róbert, a darab főszereplője a következőket mondta a Hír tévének az ügyről:

Egyszerű vidéki kabaré-előadásból hogy lesz országos politikai ügy? Abszurdum.

Alföldi Róberttel rövid időn belül már másodszor fordult elő, hogy egy vidéki városban lett volna fellépése. Márciusban Zalaegerszegen lett botrány abból, hogy meghívták az Egerszegi Páholy című műsorba, ám Vígh László országgyűlési képviselő utasította a polgármestert, hogy töröljék az eseményt.

Ezt követően nem engedték bemutatni a darabot Pécsen, noha Budapesten már évek óta játsszák az Átrium Színházban.

Alföldi Róbert azt is elmondta a tévének, hogy ameddig van hely és lehetőség, folytatja munkáját. Majd úgy folytatta:

Ennél jobb reklámot nem tud nekem csinálni a hatalom, mint amit az elmúlt hetekben és hónapokban csinált. Aztán majd ha tényleg nem lehet sehova sem menni, akkor el kell menni.

_

Ha szeretné a cikket kommentelni, megteheti a Facebookon.